Document ID: 32000D0479

Komisjoni otsus,
17. juuli 2000,
Euroopa saasteainete heitkoguste registri (EPER) rakendamise kohta saastuse kompleksset vältimist ja kontrolli käsitleva nõukogu direktiivi 96/61/EÜ (IPPC) artikli 15 kohaselt
(teatavaks tehtud numbri K(2000) 2004 all)
(EMPs kohaldatav tekst)
(2000/479/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse saastuse kompleksset vältimist ja kontrolli käsitlevat nõukogu 24. septembri 1996. aasta direktiivi 96/61/EÜ, [1] eriti selle artikli 15 lõiget 3,
ning arvestades järgmist:
(1) Direktiivi 96/61/EÜ artikli 15 lõikes 3 nähakse ette, et liikmesriigid esitavad andmed põhiliste heitkoguste ja nende allikate kohta.
(2) Komisjon avaldab seiretulemused iga kolme aasta tagant ja kinnitab liikmesriikide esitatud teabe edastamisel kasutatavad vormid ja üksikasjad direktiivi 96/61/EÜ artikli 19 kohaselt.
(3) Käesolevas otsuses ettenähtud meetmed on kooskõlas direktiivi 96/61/EÜ artiklis 19 nimetatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid esitavad komisjonile andmed kõikide üksikute käitisüksuste heitmete kohta, milles tegeldakse ühe või enama direktiivi 96/61/EÜ I lisas nimetatud tegevusalaga.
2. Aruandes peavad olema õhu- ja veeheited kõikide saasteainete osas, mille puhul piirväärtus on ületatud; nii saasteained kui ka piirväärtused on määratletud lisas A1.
3. Heiteandmed esitatakse iga käitisüksuse kohta lisa A2 vormi kohaselt, milles märgitakse kõik direktiivi 96/61/EÜ I lisas nimetatud tegevusalad, nendele vastavad heiteallikate liigid ja lisas A3 määratletud NOSE-P koodid.
4. Liikmesriigid esitavad komisjonile ülevaatliku aruande, milles on esitatud heidete riiklikud üldkogused iga saasteallika kohta koos I lisa tegevusalaga ja lisas A3 määratletud vastava NOSE-P koodiga.
Artikkel 2
1. Liikmesriigid esitavad komisjonile aruande iga kolme aasta järel.
2. Juunis 2003 saadetakse komisjonile esimene aruanne, milles esitatakse 2001. aasta heiteandmed (või 2000. või 2002. aasta andmed, kui 2001. aasta andmeid ei ole).
3. Juunis 2006 saadavad liikmesriigid komisjonile teise aruande, milles esitatakse 2004. aasta heiteandmed.
4. Aastast T = 2008 edasi ja sõltuvalt teise aruandetsükli andmetest soovitatakse liikmesriikidel saata komisjonile T aasta detsembris järgmised aastaaruanded, milles esitatakse andmed aasta T - 1 kohta.
Artikkel 3
1. Komisjon aitab liikmesriikidel korraldada ettevalmistavaid siseriiklikke töörühmi ja koostab 2000. aasta detsembriks EPERi rakendamise juhenddokumendi, kaasates tööstuse esindajaid ja pidades nõu direktiivi 96/61/EÜ artiklis 19 nimetatud komiteega.
2. EPERi rakendamise juhenddokumendis käsitletakse aruande vormi üksikasju ja andmeid, sealhulgas määratluste tõlgendamist, andmete kvaliteeti ja andmehaldust, esitatakse heite hindamise meetodid ja lisas A3 määratletud heiteallikate saasteainete alamloetelud sektorite kaupa.
3. Komisjon avaldab pärast iga aruandetsüklit liikmesriikide aruannete tulemused ja vaatab aruandeprotsessi läbi kuue kuu jooksul alates artiklis 2 nimetatud kuupäevast, mis on liikmesriikide aruannete esitamise tähtaeg.
Artikkel 4
1. Liikmesriigid esitavad kõik andmed elektroonilise edastussüsteemi kaudu.
2. Komisjon, keda abistab Euroopa Keskkonnaagentuur, teeb aruannetes esitatud andmed üldsusele kättesaadavaks Interneti kaudu.
3. Erimääratlused, mida tuleb heitearuandes kasutada, on esitatud lisas A4.
Artikkel 5
Käesolev otsus on adresseeritud liikmesriikidele.
Brüssel, 17. juuli 2000

Labels: 18
20